Aplikácia inštitútu tzv. „vyrovnania platu“ v praxi v nadväznosti na priznanie niektorých druhov príplatkov

Otázka:
Aké opatrenia boli prijaté v nadväznosti na zmenu právnej úpravy odmeňovania pedagogických zamestnancov od 1.11.2009, aby nedošlo prijatím zákona k zníženiu, resp. stagnácii platov niektorých skupín pedagogických zamestnancov, najmä pedagogických zamestnancov s úplným stredným vzdelaním ?

      Pedagogickí zamestnanci škôl a školských zariadení sa od účinnosti zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov, t.j. od 1.11.2009, zaraďujú do platových tried v závislosti od získaného stupňa vzdelania a získaného kariérového stupňa. Pri ich zaraďovaní do platových tried sa zohľadňuje aj skutočnosť, či spĺňajú kvalifikačné predpoklady vzdelania na výkon činnosti konkrétnej kategórie pedagogického zamestnanca stanovené osobitným predpisom, ktorým je vyhláška MŠ SR č. 437/2009 Z. z., ktorou sa ustanovujú kvalifikačné predpoklady a osobitné kvalifikačné požiadavky pre  jednotlivé kategórie pedagogických zamestnancov a odborných zamestnancov v znení neskorších predpisov.

       Systém zaraďovania pedagogických zamestnancov do platových tried nadväzuje na spoločný systém zaraďovania zamestnancov pri výkone práce vo verejnom záujme do platových tried stanovený zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a na nariadenie vlády SR č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme v znení neskorších predpisov. Jednotlivé pracovné činnosti v katalógu sú zaraďované do jednotlivých platových tried hierarchicky v závislosti od ich náročnosti, stupňa a odboru vzdelania potrebného na ich vykonávanie a získaného kariérového stupňa.
      
       Vzhľadom k tomu, že podľa § 7 zákona č. 317/2009 Z. z. pre učiteľov materských škôl, vychovávateľov a majstrov odbornej výchovy je splnením kvalifikačných predpokladov vzdelania aj úplné stredné odborné vzdelanie, teda nejedná sa o výnimku z požadovaného stupňa vzdelania a pedagogickí zamestnanci sa od 1.11.2009 zaraďujú do platových tried podľa dosiahnutého kariérového stupňa (§ 5 ods. 11 zákona č. 553/2003 Z. z.) a získaného stupňa vzdelania v súlade s nariadením vlády SR č. 341/2004 Z. z., nebolo možné pedagogických zamestnancov s požadovaným úplným stredným odborným vzdelaním zaradiť od účinnosti zákona č. 317/2009 Z. z. do 9. platovej triedy. Do 9. platovej triedy sa zaraďujú pedagogickí zamestnanci s požadovaným úplným stredným odborným vzdelaním (učitelia materských škôl, majstri odbornej výchovy, vychovávatelia a tréneri) po vykonaní prvej atestácie. Od 1.11.2009 je možné pedagogických zamestnancov s požadovaným úplným stredným odborným vzdelaním zaradiť najvyššie do 8. platovej triedy.

      V záujme toho, aby z hore uvedeného dôvodu nedošlo k zníženiu platov uvedenej skupiny zamestnancov zaviedol sa paragrafom 32b ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov inštitút tzv. „vyrovnania platu“. Podľa uvedeného ustanovenia zákona a komentára Ministerstva školstva, vedy, výskumu a športu SR k tomuto ustanoveniu zákona sa funkčný plat určený podľa § 32b ods. 1 zákona č. 553/2003 Z. z., tzv. „vyrovnanie platu", znižuje o sumu zvýšenia príplatkov, ktoré zamestnanec poberal k 31.10.2009 vyplývajúcu z valorizácie stupnice platových taríf, o výšku zvýšenia (valorizáciu) platovej tarify a aj o sumu zvýšenia platovej tarify za započítanú prax vyplývajúcu z valorizácie. O výšku nárokových príplatkov, ktoré zamestnanec do 31.10.2009 nepoberal, napr. príplatok za činnosť triedneho učiteľa a ktorý začal poberať až po 1.11.2009 sa vyrovnanie platu neznižuje. Takisto sa vyrovnanie platu neznižuje ani o príplatky, ktoré do 31.10.2009 v zákone neboli zavedené, a ktoré sa zákonom zaviedli po 1.11.2009, ako napr. príplatok uvádzajúceho pedagogického zamestnanca a kreditový príplatok. Z uvedeného vyplýva, že pri priznaní kreditového príplatku zamestnancovi sa výška kreditového príplatku z „vyrovnania platu“ neodpočítava, ale o výšku príplatku  sa funkčný plat zamestnanca v tomto prípade zvyšuje. 

      Ako vyplýva z hore uvedeného, a aj z usmernenia Ministerstva školstva, vedy, výskumu a športu SR k aplikácii uvedeného ustanovenia zákona, nie všetky inštitúty platu sa z „vyrovnania platu“ odpočítavajú. Aj zavedenie inštitútu „vyrovnania platu“ a jeho aplikácia v praxi, je dôkazom toho, že Ministerstvo školstva, vedy, výskumu a športu SR robí všetky kroky pre to, aby nedochádzalo k znižovaniu, resp. stagnácii platov pedagogických zamestnancov, ale aby sa platy pedagogických zamestnancov zvyšovali a tým sa zlepšilo aj ich spoločenské postavenie. 

Spracovala:
Ing. Jarmila Belešová
1.2.2013